เหลียวหลัง…แลหน้าโมนิก้าและทีมงาน
*ทุกครั้งที่ดัชนีเริ่มยกตัวสูงขึ้นอย่างต่อเนื่อง “โมนิก้า” มักได้ยินคำถามลอยมาแต่ไกลว่า ยังไปต่อไหม? ซึ่งเป็นประโยคยอดฮิตที่มีผู้คนเข้ามาแสดงความเห็นเป็นจำนวนมาก พร้อมกับแสดงให้เห็นวุฒิภาวะในการลงทุนยังติดอยู่ในกรอบเดิมๆ ถึงไม่สามารถแยกแยะรูปแบบการลงทุนที่เดี๊ยนพร่ำบอกมาเป็นเวลานานได้สักที จึงขออภัยอย่างสูงที่ต้องกลับมาฉายหนังเรื่องเดิมซ้ำอีกรอบเจ้าค่ะ
20 ต.ค. 2559

*ทุกครั้งที่ดัชนีเริ่มยกตัวสูงขึ้นอย่างต่อเนื่อง “โมนิก้า” มักได้ยินคำถามลอยมาแต่ไกลว่า ยังไปต่อไหม? ซึ่งเป็นประโยคยอดฮิตที่มีผู้คนเข้ามาแสดงความเห็นเป็นจำนวนมาก พร้อมกับแสดงให้เห็นวุฒิภาวะในการลงทุนยังติดอยู่ในกรอบเดิมๆ ถึงไม่สามารถแยกแยะรูปแบบการลงทุนที่เดี๊ยนพร่ำบอกมาเป็นเวลานานได้สักที จึงขออภัยอย่างสูงที่ต้องกลับมาฉายหนังเรื่องเดิมซ้ำอีกรอบเจ้าค่ะ
*เนื่องจากข้อมูลที่ปรากฏให้เห็นเต็มสองลูกตาในเที่ยวนี้ แทบไม่มีอะไรแตกต่างไปจากเดิมสักเท่าไหร่ และยังเป็นเรื่องที่ตลาดหุ้นซึมซับรับข่าวมาพอสมควรแล้ว “โมนิก้า” ถึงอยากแนะนำแมงเม่าบางรายให้รีบปรับเปลี่ยนรูปแบบการลงทุนตั้งแต่เนิ่นๆ เพราะการที่ดัชนีทะยานขึ้นมาปิดที่ 1,486.28 จุด บวกไป 8.74 จุด ด้วยมูลค่า 5.89 หมื่นล้านบาท น่าจะเป็นการปรับตัวขึ้นตามตลาดหุ้นต่างประเทศนะคะ
*สาเหตุที่เป็นเช่นนั้น ล้วนมาจากคนที่เข้ามาดันดัชนีสุดลิ่มทิ่มประตู ดันกลายเป็นกองทุนตัวแสบ ซึ่งเข้าซื้อหุ้นไปทั้งสิ้น 3.17 พันล้านบาท ขณะที่แมงเม่ารีบเทขายหุ้นทำกำไรออกไปแค่ 440 ล้านบาท ส่วนปอบผีฟ้าก็ขอขายออกมานิดหน่อยประมาณ 175 ล้านบาท โดยฝรั่งตาน้ำข้าวสาดหุ้นออกมาอีกทั้งสิ้น 2.55 พันล้านบาท ส่งผลให้การกลับขึ้นมายืน 1,500 จุดไม่ใช่เรื่องง่ายนะจะบอกให้
*ประเด็นที่ทำให้เชื่อเช่นนั้นมาจากหุ้นบลูชิพยังวนเวียนไปมาในกรอบเดิมๆ ซึ่งทำให้คนที่สามารถตีโจทย์เกมหุ้นได้อย่างแตกฉาน มักเทขายหุ้นทำกำไรเพื่อลดความเสี่ยงก่อนใครเพื่อน หลังจากนั้นค่อยย้อนกลับเข้ามาซื้อหุ้นรอบใหม่ “โมนิก้า” ถึงอยากให้แฟนคลับลองตรึกตรองเรื่องที่เกิดขึ้นในเที่ยวนี้ ผู้เล่นสามารถปรับเปลี่ยนความ “ผันผวน” เป็น “โอกาส” ในการลงทุนได้หรือเปล่าเจ้าค่ะ
*ประเด็นดังกล่าวเชื่อมโยงกับหุ้น BEM ซึ่งกระชากขึ้นมาปิดที่ 7.20 บาท บวกไป 0.30 บาท หรือขึ้นไป 4.35% ด้วยมูลค่า 1.58 พันล้านบาท มันเป็นรูปแบบเดิมที่เคยเกิดขึ้นมาแล้ว 2 รอบใหญ่ๆ และทุกครั้งที่หุ้นดีดตัวขึ้นแรงทีไร มักจะไปติดแนวต้านที่บริเวณ 7.50 บาทเป็นประจำ “โมนิก้า” ถึงอยากให้แฟนคลับจับตาดูท่าทีของกองทุนตัวแสบว่า ยังดันหุ้นต่อไหม? หากไม่เป็นเช่นดังที่น้องโมกล่าวไว้ หุ้นมีโอกาสลงไปตั้งหลักบริเวณ 6.50 บาทอีกรอบนะซี
*อีกหนึ่งรายที่กลายเป็นตัวชี้วัดของนักเล่นกลุ่มดังกล่าวก็คือ IVL โดยในช่วงที่หุ้นลงหนักๆ มักจะเกิดพร้อมกับแรงเทขายของกองทุนตัวแสบ และช่วงใดที่หุ้นกระชากขึ้นแรงๆ มักเห็นกองทุนตัวแสบกลับเข้ามาซื้อเป็นประจำ “โมนิก้า” ถึงสงสัยการวิ่งขึ้นมาปิดที่ 29.75 บาท บวกไป 1.50 บาท หรือขึ้นไป 5.30% ด้วยมูลค่า 1.58 พันล้านบาท มันน่าจะมีนัยเกี่ยวพันพอสมควรนะคะ
*เช่นเดียวกับในรายของ TKN หายหน้าหายตาไปสักพักหนึ่งนั้น คงโดนพวกกองทุนตัวแสบเล่นงานหนักเช่นกัน จู่ๆ วานนี้เด้งขึ้นมาปิดที่ 23.70 บาท บวกไป 0.80 บาท หรือขึ้นไป 3.50% ด้วยมูลค่า 740 ล้านบาท พร้อมกับแสดงเจตนารมณ์อย่างแน่วแน่อีกครั้งว่า ต้องการขึ้นไปทดสอบแนวต้าน 25 บาทเป็นครั้งที่ 2 ในรอบ 2 เดือนแบบนี้…มันเป็นเกมเดิมพันที่แมงเม่าอย่างเราๆ ท่านๆ ต้องเข้าทำอย่างรวดเร็วค่ะ
*เม้าท์ถึงหุ้นใหญ่ๆ มากพอสมควรแล้ว “โมนิก้า” ขอเปลี่ยนอิริยาบถเม้าท์ถึงหุ้นทางเลือกบ้างดีกว่า โดยตัวแรกที่ขอเอ่ยถึงก่อนใครเพื่อนในเที่ยวนี้กลายเป็น ITELหุ้นดาวรุ่งพุ่งแรงที่พูดถึงกี่ครั้งก็ไม่เคยเบื่อสักที เพราะของมันเห็นกันอยู่แล้วว่า ธุรกิจกำลังไปได้สวย (เทคโนโลยีกำลังเปลี่ยน) ตัวเลขรายได้และกำไรในปี 60-61 น่าจะเติบโตระเบิดระเบ้อ จึงไม่แปลกใจที่เห็นหุ้นวิ่งขึ้นมาปิดที่ 9.75 บาท บวกไป 0.80 บาท หรือขึ้นไป 8.90% ด้วยมูลค่า 137 ล้านบาท ซึ่งเป็นการทำ new high นับตั้งแต่เข้าตลาดหุ้นแบบนี้…เดี๊ยนถึงเชื่อว่า น่าจะได้เห็นการทำจุดสูงสุดใหม่เรื่อยๆ พะยะค่ะ
*เช่นเดียวกับในรายของ TACC ก็เป็นอีกหนึ่งตัวเลือกที่ “โมนิก้า” มักจะเม้าท์ถึงเป็นประจำทุกสัปดาห์ และถ้าใครจำได้ เมื่อสัปดาห์ก่อนเพิ่งเม้าท์ให้ฟังว่า เหาฉลามเลี่ยมทอง! ซึ่งตอนนั้นราคาหุ้นวนเวียนอยู่แค่ระดับ 8.40 บาท ล่าสุดราคาหุ้นวิ่งขึ้นมายืนอยู่ที่ 9.50 บาท บวกไป 0.55 บาท หรือขึ้นไป 6.15% ด้วยมูลค่า 151 ล้านบาท พร้อมกับให้ผลตอบแทน 12% ในเวลาไม่ถึงสัปดาห์แบบนี้…ต้องตามน้ำไปดูเจ้าค่ะ
*ส่วนทีเด็ดอีกหนึ่งตัวอย่าง EKH “โมนิก้า” ถือเป็นทางเลือกของคนที่กำลังมองหาหุ้นเติบโตสูง เพราะโปรเจ็กต์เดินหน้าไปตามแผน และถ้าดูจากความร่วมมือทางธุรกิจ เดี๊ยนพูดตามเนื้อผ้าได้ทันทีว่า ราคาปิดที่ 6.60 บาท บวกไป 0.20 บาท หรือขึ้นไป 3% ด้วยมูลค่า 142 ล้านบาท ยังมีแก๊ปให้หุ้นวิ่งอีกเยอะ แถมหุ้นทั้ง 3 ตัวที่กล่าวถึง ล้วนเป็นฝีมือของ “เฮียแกะ” แห่ง บล.ฟินันเซียฯ น่าจะการันตีคุณภาพได้เป็นอย่างดี…จริงหรือไม่ ดูเงินในกระเป๋าตัวเองก็ได้นะคะ
*เม้าท์ถึงเรื่องนี้ต้องเม้าท์ถึงหุ้นน้องใหม่ FN ภายใต้การประคบประหงมของ “เฮียคิม” ผู้บริหารใหญ่ของ APM สักนิดหนึ่ง เพราะเที่ยวนี้เป็นการผนึกกำลังกับ “เฮียแกะ” อีกครั้งหนึ่ง ซึ่งมันหมายความว่า คงเป็นดาวรุ่งพุ่งแรงตัวใหม่ของ SET อย่างแน่นอน แถมรูปแบบการเติบโตถอดแบบมาจาก GLOBAL ซึ่งวันนี้อยู่ภายใต้ร่มเงาของปูนใหญ่แบบนี้…บอกได้แค่ว่า พลาดแล้วจะเสียใจค่ะ
*ตบท้าย “โมนิก้า” ขอแสดงความยินดีกับน้องสาลิกา หรือ “หญิงแต๋ว” กับคุณพี่ประกิต หรือ “ชายป๊อก” แห่งสำนักงาน ก.ล.ต. ซึ่งเข้ามารับตำแหน่งที่ใหญ่โตขึ้น แต่ก็มาพร้อมความท้าทายใหม่นั้น เดี๊ยนถือเป็นเรื่องที่น่าสนับสนุนเป็นอย่างยิ่ง เพราะชุดใหม่ที่ขึ้นมาในเที่ยวนี้ล้วนเป็นลูกหม้อ พร้อมกับเป็นการส่งสัญญาณว่า ไม่เอาคนที่ส่งตรงมาจากแบงก์ชาติแบบนี้…ขอแสดงความยินดีด้วยค่ะ
 